**מדור ט - הפרקליט כאדם**

* **מלך הפלאפל שהפך צייר**
* **פרקליט שתרם מטוס לכוחות הביטחון**
* **עיוור שזיהה את פרקליטו אחרי ארבעה עשורים לפי קול**
* **קשה להיות יהודי – המרת דת**
* **בית חלוץ הנעל**
* **יחסי שכנים**
* **דעה צלולה של מְצָווה**

**מלך הפלאפל שהפך צייר**

"מוות וחיים ביד הלשון ואוהביה יאכל פריה". אלה דברי החכם במשלי ולאורם נקרא את הסיפור הבא:

פרקליט צעיר שעבר בדרכו ליד ביתן של מוכר פלאפל, שמע קולות בכי וקללות שבאו מן החנות הסגורה. לכשביקש להבין מה הסיבה לבכי, נודע לו כי האיש בכה וליווה את בכיו בקללות על רשויות המס בארץ.

בכיו של האיש נגע לליבו של הפרקליט ומאחר שהכיר את האיש כאיש קשה יום אך חרוץ, שהתפרנס בקושי מיגיע כפיו ומעבודת בני משפחתו במקום. ביקש הפרקליט פרטים נוספים על מצוקתו של בעל החנות, וזה הגיש לו צרור של מכתבים וחשבונות שנשלחו על ידי פקיד השומה בירושלים, וכן דו"ח על עיקול וחפצים שהוצאו מן החנות, לצורך גביית חוב שהגיע ממוכר הפלאפל.

עיון נוסף במסמכים העלה שדרישות המס נשלחו לאיש על פי שומות שהוצאו בהעדר דיווח נתברר כי השומות היו מופרזות ומנופחות.

הפרקליט התנדב אז לברר ולבדוק העניין עם רשויות המס. בבירור שנעשה התגלה שאם יוגשו דו"חות שנתיים כסדרם, ניתן אולי יהיה להוציא שומות חדשות ריאליות לפי הנתונים שיתקבלו.

מייד לאחר הבירור, הוגשו דו"חות שנתיים. השומות המופרזות בוטלו ובמקומן הוצאו שומות חדשות שחייבו בסכום מזערי של עשרות לירות בלבד לכל התקופה. לאחר תשלום זה בוטל העיקול והחפצים שנלקחו מן החנות הוחזרו למקומם.

כיוון שחנותו של מוכר הפלאפל הייתה בשכנות ללשכתו של הפרקליט, מוכר הפלאפל נהג לבקר לעתים קרובות בלשכת הפרקליט והיה מלווה את סיפוריו ומקשט אותם ברעיונות ודמיונות, כולל תמונות ממלחמת העולם עם תמונות גיבורי המקרא, וכן בדמויות של מלאכים.

מן השיח נודע לפרקליט כי האיש הוא חייל משוחרר, ממתנדבי היישוב לעזרת הצבא הבריטי בתקופת מלחמת העולם השנייה, ונפצע קשה, בגופו ובנפשו, בקרבות בטוברוק שבלוב, לאחר אשפוז ממושך בבית חולים צבאי באלכסנדריה, מבלי שהתייחסו אליו כנכה.

פניות הנכה למוסדות הלאומיים ולרשויות הביטחון בארץ העלו חרס. הפרקליט הציע לכן לבדוק העניין עם רשויות הביטחון של הצבא הבריטי בלונדון. הדבר היחידי שהיה בידי מוכר הפלאפל היה מספר החייל האישי שלו ושם בית החולים שבו אושפז.

אז החלה חליפת מכתבים ממושכת, בין הפרקליט לבין מטה הצבא הבריטי בלונדון, וכך נתגלה התיק האישי שלו וממנו נתברר כי סיפורו של החייל הוא אותנטי, וכי הוא שוחרר מבלי לקבוע זכויותיו כנכה.

אז הציע קצין התקבולים בלונדון למנות ועדה רפואית של שלושה רופאים של הדסה בירושלים, שתבדוק את האיש וזו תקבע את אחוזי נכותו.

ועדה זו נתמנתה בדקה את החומר הרפואי ובדקה את האיש, קבעה לאחר מכן שנכותו היא 100%, וזמן קצר לאחר מכן, קיבל האיש תגמולים רטרואקטיבית מיום הפגיעה, וזכותן לקבל תגמולים חודשיים לכל ימי חייו, וכל זה כשהתשלום בשטרלינגים, שהיו מטבע מבוקש בתקופת הדבלואציה שהיתה בארצנו באותה תקופה של המשבר הכלכלי.

מצבו הכלכלי של מוכר הפלאפל שופר מיד, אך הוא המשיך לסבול מסיוטים. מאז הוא החל לצייר בצבעי שמן. העבודות שהוציא תחת ידו היה ציורים בעלי אופי דתי ומוטיבים דמיוניים ונאיביים ובהם עלילות ודמויות לוחמים, וגיבורים תנ"כיים ואחרים. הציורים הועלו על בדים שנמתחו על מסגרות עץ והוצעו למכירה, אך לא נמצא להם מבקש.

מוכר הפלאפל התמסר לציור בצבעי שמן בקומפוזיציות שונות, ואילו בני משפחתו מילאו את מקומו בחנות הפלאפל. כך התמיד האיש בעבודתו.

לאות תודה על עבודת הפרקליט, הוא שילם את שכרו בליווי מילות תודה והעניק לו מתנה של 2 ציורי שמן.

הפרקליט קיבל את התמונות. הכניס אותן וסגר אותן בארון בחדרו. זמן קצר לאחר מכן, התברר כי הלקוח הפך להיות צייר מוביל בציור נאיבי בארץ, ותערוכה שנערכה במוזיאון ישראל, קבעה שהצייר בלט בציוריו הנאיביים שהעידו על מצוקתו הנפשית והבדידות שלו ואי יכולתו להתבטא בדרכים המקובלות.

באחד מביקורי הפרקליט בגלריה בינט בלובי של מלון הולילנד ירושלים, ראה הפרקליט ציור שמן במסגרת קטנה יותר מציור שמן אחר שהוא קיבל מלקוחו, ולכשבעל הגלריה נשאל מה ערכו של הציור, הודיע לו האחרון שציור דומה לו נמכר יום קודם לכן בעשרת אלפים דולר.

הפרקליט חזר מיד למשרדו, פתח את הארון, הוריד מן הציורים את האבק שצברו ותלה את התמונות בחדרו.

מלך הפלאפל השתקם כלכלית לאחר מכן והצליח לגדל את משפחתו לתפארת, וחינך את בני משפחתו, ואלה גמלו לו בכך שכל אחד מהם השלים את לימודיו האקדמיים, בין בהוראה ובין במשפט, וכן בשטחים אחרים.

כך נתקיימה מימרת החכם המופיעה בספר משלי לפיה "מוות וחיים ביד הלשון ואוהביה יאכל פריה".

**הפרקליט שתרם מטוס לכוחות הביטחון**



סשה, גיבורנו, נולד בוורשה ב-1899 להורים ממעמד ביניים גבוה. בסיום לימודיו בגימנסיה, התגייס לצבא הפולני וזה ניגף מול הצבא הרוסי. בצבא הפולני הוא שירת כטוראי-פרש. הוא נפצע ברגליו, נטש את בית החולים הצבאי וחזר לוורשה. כאן הקים מועדון צופים לנערים יהודים שבמהרה הפך למועדון ,,השומר הצעיר". במועדון הוא הדריך בין היתר קבוצה של שבעה תלמידי תיכון, שהוקסמו מן המדריך ודבקו בו באהבה. הוא הדריך אותם בתורה הסוציאליסטית ובציונות. כל אחד מחברי הקבוצה, יחד ובנפרד, המשיך לעמוד בקשר האישי איתו במשך עשרות בשנים, בפולניה, באוסטריה, באיטליה, במצרים ובארץ ישראל. חברי קבוצה זו רכשו ידע והשתלמו במכללות בפריז, באלג'יר, בלונדון ובירושלים, וכולם, יחד ולחוד, סייעו זה לזה, כאשר תורת הקומוניזם וחיי הקיבוץ לנגד עיניהם.

הקבוצה נקראה בשם ,,אריאל", אנו פוגשים אותה כבר החל משנת 1918. תולדותיה של קבוצה זו, הישגי חבריה וקורותיהם, סופרו ונכתבו ביד אמן, בידי זאב אלבינגר, אביו של המחזאי והסופר דן אלמגור. הדברים הועלו על ידו בכתב ברשימה בת 57 עמודים, שנקראים בנשימה עצורה. רשימה זו הושלמה על ידי בנו דן אלמגור בכתבה שפורסמה במעריב ב-20 ביולי 1988, ובחוברת ה-100 של "אריאל" בטאון משרד החוץ מאוגוסט 1995, ובה סופר על תנועת הנוער הזעירה ביותר בעולם. החוברת של אלבינגר נמסרה למשמרת בארכיון "השומר הצעיר" בגבעת חביבה (מוסד חינוכי בגבול השרון והשומרון ובו סמינר, מרכז תעודי ומחקר מרכזי של תנועת השומר הצעיר ומפלגת פועלי א"י).

לאחר מלחמת העולם הראשונה, התארגנה ברוסיה תנועת "החלוץ", וזאת לאחר 2000 פוגרומים שהתחוללו באוקראינה, ולאחר שחצי מיליון יהודים גלו ממקום מגוריהם, וכ-75 אלף יהודים נרצחו. האוכלוסייה היהודית סבלה קשות מפגיעות כלכליות בעקבות המהפכה הרוסית בהנהגת הקומוניזם המלחמתי .

מצב היהודים בפולניה באותה העת, היה חמור פחות, אם כי גם שם פרצו פרעות ביהודים שלוו בגזרות כלכליות שפגעו קשות בענפים בהם עסקו יהודים. גזירות אלה הביאו לגלים של הגירה והברחות גבול בניסיון להימלט מפולניה. היהודים הגיעו, בגלוי ובסתר, לכל מקום אפשרי, ובין אלה הם גם התדפקו על שערי ארץ ישראל. אז קם ארגון "החלוץ", אך זאת לא היתה תוצאה מהחלטה של גוף מרכזי, אלא קם בעקבות לחצים אדירים של הדור הצעיר שהצטרף אל התנועות הציוניות למיניהן. בלטו ביניהם תנועות שביקשו, בצורה זו או אחרת, למזג בין ציונות לבין סוציאליזם: כמו תנועת "צעירי ציון", על פלגיה השונים, וכן ציונים סוציאליסטיים. שמואל שצ'ופק, הוא סשה גיבורנו, היה אחד מחבריה ומייסדיה של תנועה זו (ראה משה ליסק/ תולדות הישוב בא"י מאז העליה הראשונה ע' 226-228).

הספונטאניות וההתארגנות מלמטה, אפיינה את צמיחתם של אגודות "החלוץ" שקמו בפולניה בשנים 1917-1918. בשלב מוקדם החלו אגודות "החלוץ" השונות בפולניה, בהכנה רעיונית ומעשית לקראת העלייה לארץ ישראל. עקב אילוצים פוליטיים וכלכליים, ההכשרה הכלכלית הפכה במהרה לממשית ולמכשיר ארגוני פוליטי מרכזי של תנועות החלוץ. כך התארגנו "השומר הצעיר", "המזרחי" (דתי וציוני), קבוצות "החלוץ", "פועלי ציון" (ימין ושמאל), "ציונים כלליים" (ליברלים עצמאיים) ופרוטקציונרים רבים שהיו אחראים לחלוקת סרטיפיקטים לעלייה לארץ ישראל.

תנועת "השומר הצעיר" שמה לה למטרה להגשים את רעיון "השומר" בארץ ישראל ולהגן על רכוש של המתיישבים היהודים, וכן להשתלם בשפה העברית וידיעת תולדות הארץ.

שמואל שצ'ופק, הסטודנט הצעיר הכריזמטי, שהיה ציוני סוציאליסטי, פעל כאן לא כמנהיג או מפקד, אלא כיועץ וחבר. הוא הדריך את קבוצת "אריאל" בתורת הצופים של באדן פאוול, והטיף להם את תורת הציונות הלאומית והחובה לקבל אחריות. כל אלה יחד הביאו לידידות רבה בין החברים וזו הפכה להיות ידידות משפחתית מעבר לחברות סתם. בהיותו המנהיג והמדריך של הקבוצה הוא השביע את חבריה שלא להתחתן לפני עלייתם לא"י כדי שקשר הנישואין לא יעכב אותם מלהגשים את חלום העליה.

שמואל שצ'ופק הדריך וכיוון את הכשרת חברי הקבוצה, והמליץ להם ללמוד מקצועות לקראת העלייה לארץ. הוא שידל את חניכיו ללמוד עבודת נגרות, סנדלרות, חייטות, נהגות (עזרה לנהג אמבולנס) ואת אלה הם עשו בחוות לימוד יהודיות בגולה. לאחר שתי שנות הכשרה בסביבות וינה, הקבוצה שמה פעמיה ב-3 במרץ 1923 בדרך לארץ ישראל, דרך וינה, טריאסט אלכסנדריה.

כאשר הקבוצה הגיעה לארץ ישראל, היא עברה דרך מחנה עולים בתל אביב, משם עברה ליער בחדרה, ומשם לקיבוצי חפציבה ובית אלפא, ואחר כך לחיפה. במקומות אלה עסקה הקבוצה בייבוש ביצות, חציבת אבנים ושבירתם לחצץ לסלילת כבישים.

בפגישת "השומרים" בבית אלפא בינואר 1925, נדונו עתיד דרכי "השומר" וקשר התנועה עם הגולה. בדיונים אלה השתתפו המנהיגים יערי, הורוביץ, חזן ושצ'ופק. כאן נתקבלה הצעה לראות את קבוצת השומר הצעיר כחלק מציבור הפועלים בארץ ישראל, נתקבלה הצעה שהמוסדות הלאומיים ירכשו קרקעות להתיישבות בגוש נוריס (שכטה) (ראה ספר "השומר הצעיר" כרך א עמ' 120-122).

חברי הקבוצה נתקלו בקשיי קליטה והתאקלמות. הם סבלו רעב, מחלות ופגעי טבע, ונוכחו לדעת במהרה שהמקצועות שהם רכשו בגולה לקראת עלייתם לארץ, אינם מקנים להם ביטחון כלכלי. לכן הקבוצה נתכנסה שוב וקיימה דיון בו הוחלט לקבל דעתו והדרכתו של ש. שצ'ופק, שחברי הקבוצה ירכשו הכשרה אקדמית בחקלאות, ברפואה, במשפטים, תורת המדינה וכימיה.

בשנת 1926 יצא אלבינגר למרסיי. כאן נפרד ש. שצ'ופק חברו, כשפניו של אלבינגר לאלג'יר ופניו של סשה לפריז. סשה למד כמה שנים בסורבון ובתקופה זו הוא עמד בקשר הדוק עם כל אחד ואחד מחברי הקבוצה אריאל, ועזר להם, כפי יכולתו, בשכר לימוד, בכלכלה והדרכה, והכל על אף מצבו הכספי שהורע עקב המשבר הכלכלי העולמי.

שמואל שצ'ופק סיים לימודי המשפט בסורבון בפריז החל לעבוד אצל עו"ד צרפתי שבעבר עבד כמפקח מס הכנסה. משרד זה התפתח והיה מבוקש בשטח המסים. הבעלים היה זקוק לעו"ד ששולט בשפות נוספות, וש. שצ'ופק התברגן במשרדו ומצבו הכלכלי השתפר, ואיפשר לו להעלות את הוריו מפולניה לארץ, לסדר להם דירה יפה ולדאוג יחד עם אחיו למחסורם. ברם, גבורנו לא מצא מנוח לנפשו והוא ביקש להגשים שאיפתו לחזור לארץ ישראל. לכן הוא נטש את מעמדו המבוסס במשרד הפרקליט ועלה בגפו לארץ ישראל.

לא עבר זמן רב וחברי "אריאל" חזרו אף הם לארץ. שצ'ופק נתקל שוב בקשיי קליטה, ובבחינות המועצה המשפטית לעורכי דין זרים. בחינות אלה נערכו בארץ, לפני ואחרי הקמת בית הספר הגבוה למשפט וכלכלה שנפתח בארץ ב-25 למרץ 1935. בית ספר זה הכין את תלמידיו לבחינות לעורכי דין זרים. שצ'ופק הוסמך כעו"ד ומספר הרישיון שלו לעסוק בעריכת דין היה 1042 (אגב, מספרו של כותב רשימה זו הוא 2071, ומספר חברי לשכת עורכי הדין ערב כתיבת רשימה זו הוא מעל 50,000).

שפוצ'ק פתח לשכה בתל אביב וקשר קשרים הדוקים עם הקונסוליה הצרפתית, סוכנות אייר פרנס, אוכלוסיית דוברי הצרפתית וכן קשר קשרים עם כנסיות נוצריות למיניהן. במסגרת זו הוא תבע זכויות בעלות של ווקף אבו מדיאן (ווקף המוגרבים) שנוצר בשנת 1320. ווקף זה היה הקדש של קרקעות חקלאיות שהשתרעו מן הכפר מלחה ועין כרם ועד הכפר קולוניה (מוצא), ומהר הקסטל ועד לבית מזמיל (בית וגן) בירושלים. בשטחים ההכנסות של ווקף זה הוקדשו, על פי הווקפיה, לאירוח צליינים ועולי רגל מוסלמים בשכונת המוגרבים. שכונה שנבנתה ברחבה מול הכותל המערבי (ראה בנושא זה רשימתו של גדעון ויינגרט, בקתדרה 58, עמ' 25-34). התביעה הוגשה לפקיד ההסדר הישראלי ונסתיימה בפשרה של תשלום סכום ניכר של פיצויים. שכונה זו שימשה למנהיגים המוסלמים, חומר תבערה להסתה וליציאה להפגנות אלימות. במאורעות תרפ"ט מתפללים יהודים שבאו לשפוך שיחם ולהתפלל בכותל המערבי, הותקפו על ידי מתפרעים מן השכונה המוגרבית. אז החלו הפרעות ומכאן פשטו לירושלים, מחוץ לחומה, חברון וצפת.

חיים כהן, מי שהיה שופט ביהמ"ש העליון, כתב ב-4.2.1982 על פי פגישותיו עם שצ'ופק בתקופת המנדט בהן הוא נוכח ששצ'ופק רכש לו בין אנשי המקצוע שם לתפארת כפרקליט חריף ומהוגן אשר שרת את לקוחותיו לא רק בעצה משפטית ובמלחמה פורנסית כי אם גם, ואולי בעיקר באנושיותו החמה, בחוש ההומור ובחיוך הטוב שלא מש מעל שפתיו... את ענייני לקוחותיו הוא הציג בביהמ"ש בטוב טעם ודעת, בשפה תרבותית ומלוטשת ובמומחיות של אמן.

אהבתו ואמונתו ברעיון הציוני סוציאליסטי בלטו ערב הקמת המדינה. בזמן שבאו"ם השתעשעו ברעיון להכריז על ירושלים בינלאומית, ש. שצ'ופק חזה עתיד טוב והרחיב קשריו ועסקיו בירושלים. הוא פנה לעו"ד י.ד. גויטיין והציע לרכוש ממנו את הזכויות של משרדו בטליטא קומי, כאשר הציעו לאחרון תפקיד של שופט עליון במדינת ישראל שתוקם. הוא רכש את זכויות משרד זה וניגש מיד לשקם אותו מפגיעות שפגעו בו פגזי הירדנים. כאן הוא העסיק את כותב רשימה זו כמנהל המשרד. והמשיך בפיתוח קשרים הדוקים עם ראשי כנסיות, מנזרים ובתי חולים למיניהם. קשריו האמיצים עם הקונסוליה הצרפתית ראשי הכנסיות, אגודות הצדקה, בתי החולים, מנזרים וכיוצא באלה, נתנו לירושלים מראה ססגוני מעניין, של כמרים, נזירים ואחיות רחמניות שצעדו ברחובות ירושלים בדרכם למשרד שצ'ופק, לחצר טליטא קומי, במרכז ירושלים.

למשרדו הוא צירף כוחות משפטיים מעולים: את עו"ד יצחק מינץ, אבנר שאקי (מי שהיה פרופסור ושר הדתות בישראל), עו"ד משה נסים (מי שהיה שר המשפטים בישראל), עו"ד אבינועם דורי, עו"ד משה עליאש, פרופסור אנגלהארט, עו"ד אלוני (לימים שופט מחוזי), ויוסף סלטון ועוד.

דבקותו ואמונתו בציונות המעשית התבטאו לאורך חייו ופועלו בחזונו ובמעשיו. הוא היה טייס חובב נלהב, וחבר הקלוב הישראלי לתעופה ורכש לעצמו, ערב הקמת המדינה, אווירון אמפיבי לשימוש ועגינה בחופי תל אביב וימה של טבריה וחיפה, לטיסה בשמי ארץ ישראל. המטוס הובא לארץ כשהוא מפורק ונתון בארגזים, הורכב על ידי מהנדס טיס בשם פוהורילה. בשנת 1947, תרם את המטוס לכוחות המגן. אווירון ימי זה היה בשירות חברי ההגנה וחיל האוויר שהוקם בעקבותיו. האנגר שלו ושדה התעופה שלו היו על ימה של תל-אביב וים כינרת. המטוס נקרא Sea Bee (דבורת הים) והיה בשירות חיל האוויר הישראלי עד מאי 1949.

בשנים 1950-1952 ש. שצ'ופק הגיש בשמו של ד"ר אמיל שמורק תביעה נגד דוד בהרל, מגזברות הסוכנות היהודית, על הוצאת דיבה ולעז לא רק כלפי שמורק אלא גם כלפי המוסד לביקורת. בתביעה הוא דרש להעניש את הנתבע. התביעה נידונה בפני ביה"ד הכבוד של ההסתדרות הציונית (ראה תיק הארכיון הציוני S5/10102).

בתקופת עבודתו בארץ, שמר שצ'ופק על יחסי ידידות שהיו לו עוד מתקופת לימודיו בצרפת עם אנשי בוהמה ואקדמיה, צעירים ומבוגרים וכן עם ציירים דגולים שהכיר אותם מתקופה זו בשנות לימודיו בסורבון. בין אלה היו מארק שאגאל, פבלו פיקסו וחבריהם. קשריו אלה הביאו לכך שמארק שאגאל הוזמן לצייר שטיחי קיר מרהיבים בבניין הכנסת, ויטראז' בבית חולים הדסה בעין כרם ובאוניברסיטה העברית. היכרותו זו עם מארק שאגאל, הביאה לכך ששצ'ופק שהיה אז בן 50 שנה קשר קשרים אמיצים עם צעירה נוצריה בת 18, תלמידתו של מארק שאגאל. נערה זו דבקה בו ונמשכה אחריו לירושלים, המירה את דתה ונישאה לו. מנישואיהם אלה נולד להם בנם אריאל (כשמה של קבוצת השומר הצעיר בפולניה).

כישוריה של אשתו, איווט, בלטו במהרה בחוג הציירים והאמנות והיא כבשה במהרה את מקומה בארץ כציירת ופסלת, וכן כסופרת שחיברה בצרפתית ובעברית סיפורים לילדים. היא ערכה תערוכות רבות בארץ ובחוץ לארץ וכתבה את האוטוביוגרפיה שלה בצרפתית תחת השם "היהלום הגולמי". בספרה היא מגוללת וחושפת חייה מגיל צעיר שבו התייתמה, חייה בין השנים 1938-1950 במשפחות אומנות, וחייה בחוג הציירים ואנשי המחתרת הצרפתית (נעמי קפלנסקי מן הטלוויזיה הישראלית, ערוץ 1, ערכה כתבה על איווט ושתי נשים אחרות שהמירו דתן. כתבה זו ידועה בשם "רות 1974" שודרה ביום 26.4.74).

את אהבתו של שצ'ופק לארץ אנו מוצאים בצוואתו האחרונה מ-6 בדצמבר 1962, בה הוא ציווה שלאחר פטירתו בארץ יעבירו את גופתו וימסרוה למכון האנטומי של בי"ס לרפואה של האוניברסיטה העברית לצרכי מדע ועריכת מחקרים רפואיים, ובמקרה שהוא ימות בחוץ לארץ, הוא ציווה לשרוף את גופתו שם, ולהביא את האפר ולפזרו בהרי יהודה. אכן אלמנתו קיימה חלקית הוראה זו כאשר נפטר בפריז ב-21/10/66. צנצנת שבה היה אפרו הוטמנה ע"י אלמנתו באדמת הקיבוץ משמר העמק, שהוא קיבוץ של "השומר הצעיר" בעמק יזרעאל. כך נסגר מעגל חייו של "שומר צעיר" ציוני-סוציאליסט, שהגשים את רעיון שיבת ציון, פעל להקמת המדינה, והתמסר בגוף בנפש וברכוש לפיתוח הארץ ולהגנתה.

**עיוור זיהה את פרקליטו כעבור 4 עשורים לפי קול**

**(זיכרון מופלג לאדם שאיבד את מאור עיניו )**

באחד הימים בשנת 2011, עמדתי בצומת הרחובות בן יהודה, בצלאל והמלך ג'ורג' בירושלים, והמתנתי לאור ירוק להולכי רגל החוצים את הכביש. בהמתנה שמעתי נקישות מקל הליכה של עיוורים, הסתובבתי ונוכחתי לדעת שאחד מהולכי הרגל מגשש דרכו. שאלתי את האיש עם המקל אם אוכל לעזור לו בדרך.

במקום מענה לשאלתי, הוא הפתיע אותי בלשונו: "שלום לך עו"ד שמיר. זיהיתי אותך על פי קולך. אני מיכאל גוטסמן שאתה ייצגת אותו בהליך משפטי בבית הדין לביטוח לאומי, לפני יובל שנים".

בו במקום נזכרתי בהליך משפטי שהגשתי ושבו תבעתי להכיר בילד מיכאל גוטסמן, כנכה נפגעי איבה. זכותו של הילד הוכרה כנכה שנפגע מפעילות איבה. הפגישה המקרית בצומת הפתיעה אותי, והחזירה אותי לאירוע שטיפלתי בו לפני יובל שנים. ההפתעה הייתה שקולי נחרט בזיכרון של ילד בן שש, שזיהה אותי על פי קול, ששמע אותו בהליך משפטי שנתקיים בעשור הראשון להקמת המדינה. בייחוד התפלאתי על כוחו של זיכרון.

מיכאל הילד שהיה אז בגיל שש מצא חפץ במושב בית מאיר ליד ביתו, הוא ניסה לפרקו למשחק כדור בהיותו בתוך מערה בשטח. בזמן ניסיון זה התפוצץ החפץ, והתברר שהחפץ היה רימון יד. בפיצוץ, איבד מיכאל את ידו השמאלית, ואיבד את מאור עיניו.

המקום בו ארע האסון הוא בית מאיר, מושב של עולים חדשים שהוקם על אדמות הכפר הערבי בית מחסיר ב – 1950. אסון הפגיעה היה ב – 1953, הילד אושפז בבית-החולים הדסה ירושלים, לאחר מכן הוריו העבירו אותו לאחר מכן למוסד בית חינוך עיוורים בקרית משה מונטיפיורי בירושלים, ושם גדל ונתחנך כפי שיסופר להלן.

ההורים פנו בתחילה לקצין שנתמנה עפ"י חוק התגמולים לנפגעי פעולות איבה, ובקשו הכרה בילד כנכה, וזכויותיו לריפוי, החלמה, שיקום רפואי ושיקום מקצועי. אך, תביעתם נדחתה. אז נתבקשתי להגיש ערעור ולהופיע בפני ועדת עררים לפי החוק. הערעור נשמע בפני השופט שאול קובובי, והדיון בו נסב ועסק בשאלה אם הפגיעה הייתה פגיעה מפעולות איבה או פגיעה בנסיבות שבהן היה חשש סביר כי תבוצע פעולת איבה.

לכן היה צורך לבדוק הנסיבות, במועד סמוך לפגיעה, ולברר של מי היה הרימון. באולם בית המשפט נכחו הוריו וכן הנער שנפגע. בדיקת העובדות באירועים שפורסמו בעיתונות באותו זמן הביאו ראיות שהרימון נתגלה בשביל דרכו חדרו המחבלים למושב. שביל זה היה מקום מרדף של כוחות צה"ל אחרי המסתננים. בחקירה נתברר כי רימון צה"לי נפל בשגגה מידי הרודפים, והרימון שממנו נפגע הילד היה חלק מציוד צבאי שכוחות צה"ל השתמשו בו במרדף אחרי המסתננים.

בית מחסיר היה כפר ערב מלחמת העצמאות בסיס של חילי הלגיון הערבי וכוחות בלתי סדירים שחלשו על הכביש מירושלים לשפלה, וחסמו אותו למעבר שיירות האספקה לתושבי ירושלים.

במבצע "מכבי" ב – 10-11 למרץ 1948 נכבש הכפר על ידי כוחות הפלמ"ח. כאשר חילי הלגיון הערבי, והפלחים נטשוהו. כך נפתחה שוב הדרך לירושלים. בכפר היו בוסתנים של עצי פרי ומערות רבות, ולידם שמורת טבע (שמורת המסרק), שהכילה עצי אורן עתיקים. (ראה מדריך כל מקום ואתר). על חורבות הכפר הוקם הישוב בית מאיר בשנה 1950.

סמוך אחרי שחרורו מבית חולים הדסה הוכנס מיכאל למוסד בית חינוך עיוורים בירושלים, שהוקם ב – 1902 בירושלים, במטרה לדאוג לצרכי ילדים עיוורים, ליתן להם חינוך וללמדם מלאכות שיוכלו לעבוד בהן. מוסד זה הוקם ביוזמתו ובעזרתו העיקרית של אברהם משה לונץ (1854-1918), מי שהיה עיוור והיה חוקר, סופר ומוציא לאור. לונץ נתעוור בגיל 25 ועל אף שהיה עיוור הוא המשיך בחקירותיו ובעבודתו, והוציא לאור ספרים "נתיבות ציון וירושלים – מורה דרך לתיירים", ושנתון "ירושלים ולוח ארץ ישראל", במשך ארבעים שנה.

לונץ היה עיוור ולכן הכתיב דבריו לבתו חנה. (ראה עליו בספר מאה שנה – בעריכת טריואקס-שטיינמן, תרצ"ח ע' 285 ואילך). כתב עיוורים פותח על ידי צרפתי, לואיס ברייל (1802-1852) שנתעוור בגיל שלוש, פותח על ידו והכשיר כתב סימנים שניתן היה לקרוא אותם בקצה האצבעות. שפת סימנים זו נקראה ברבות הימים שפת ברייל.

מיכאל השלים לימודיו בבית חינוך לעיוורים, ועבר לסמינר ליפשיץ, ומשם המשיך בלימודים אקדמיים באוניברסיטת בר אילן ובסוף הוסמך בפסיכולוגיה ובסוציולוגיה. ברבות הימים הוסמך גם בעבודה סוציאלית באוניברסיטת תל אביב, ומאז מונה למדריך ראש צוות במחלקת הרווחה בהרצלייה.

מאז פציעתו ועד הפגישה המקרית לא נפגשתי עם מיכאל ותולדותיו נודעו לי לאחר חיפוש שעשיתי. חיפשתי את תיק משרדי (לא מצאתיו), לצורך כתיבת רשימה על המשפט הנ"ל. בחיפושיי פניתי למוסד בית חינוך לעיוורים, ואלה לא זכרו את האיש ושאלו את וותיקי החניכין של המוסד אם ידעו וזיהו אותו. ואז קיבלתי את שמו וכתובתו של מיכאל.

מיכאל נשוי כיום לעובדת סוציאלית, והוא אבא לשני ילדים ושלוש נכדות. הוא כיום גמלאי ויש לו אתר באינטרנט בשם ""הרהורי פז".

המפגש המקרי שהיה ביננו העלה בפניי דיונים משפטיים על כוחו של זיכרון ויזואלי של ניצולי שואה שהעידו במשפט איון (ג'ון) דומיניוק, ושזיהו את הנאשם לאחר עשרות שנים. (עמ' 347/88 מז' פס"ד 221/4).

כאן נתגלה עוד כוחו של זיכרון אנושי לזהות אדם לפי קול ששמע יובל שנים קודם לכן, ומכאן נתגלה שיכול אדם להתגבר על מגבלות פיזיות וגופניות בכוח רצון והתמדה ויכול הוא לחזור לחיים נורמאליים.

**קשה להיות יהודי – המרת דת**

לפני כ-30 שנה הופיע במשרדי זוג צעיר שביקש במצוקתו את עצתי. הזוג ביקש את עזרתי הדחופה הואיל והנערה הייתה בהריון מתקדם. היא הייתה ממוצא עולי מרוקו ואילו הצעיר היפה שליווה אותה היה דרוזי מן הגליל. הוא הוסיף כי הוא אבי העובר והוא מעוניין להתגייר ולשאת את הנערה לאשתו לפני הלידה. הזוג ספר שהצעיר פנה לביה"ד הרבני לצורך גיור, אך ביה"ד דחה את בקשותיו, שלוש פעמים. הנימוק היה שמשרד הביטחון חסם את הליך הגיור וכי הגיור מהווה סיכון ביטחוני. הזוג ביקש את עצתי במצב שהוא נקלע אליו.

כיוון שענייני המרת דת לא היו שכיחים במשרדי והנושא עסק בסטטוס משפטי קשה לטיפול, הודעתי להם כי אעיין בדבר ואשיב להם לאחר מכן. אספתי את התיעוד והפרטים של בני הזוג, למדתי את העובדות ושקעתי במחקר שבו נזכרתי כי זמן קצר לפני כן יצא לאור ספרו של ידידי, ד"ר ישראל בן זאב, על "גרים וגיור בעבר ובהווה". עיינתי ושקלתי שוב את ההלכות שנפסקו בבג"צים של רופאיזון ושליט ועיינתי בספרי משפט כדי שאוכל לתת חוות דעת מקצועית.

פניתי לד"ר בן זאב להשלמת ועדכון ידיעותיי. זה שהקים את האגודה לגיור וגרים ומי שהיה מן המטיפים החלוצים לגיור בארץ ובחו"ל. מסרתי לו פרטי ההתלבטות. ידידי, שמע הסיפור וביקש לעיין במסמכים והודיע לי, בו במקום, כי הוא יבדוק בתחילה את עניין ההתנגדות של משרד הביטחון וישוב לעניין לאחר מכן.

ימים מספר אחרי שיחתי עם ד"ר בן זאב הוא הודיע לי כי בבדיקה שערך במשרד הביטחון נתברר לו כי הנימוק הביטחוני הוסר וכי הצעיר כשיר עכשיו להשלים את הליכי הגיור בפני ביה"ד.

הזוג שמח לקבל הבשורה, והגיור הושלם. לאחר מכן חגג הזוג את טקס הנישואין כדת משה וישראל והכל הושלם כמה ימים לפני יום הלידה.

לזוג נולד תינוק נחמד ואני הוזמנתי כסנדק לברית, מצווה ששמחתי לקיימה.

עברו שני עשורים מאז הברית ושכחתי תפקידי כסנדק. ההורים עקרו ביתם מירושלים לגליל.

באחד הימים הוזמנתי על ידי מתמחה דרוזי במשרדי לחגיגת נישואין שהתקיימה בכפר בגליל. בהיותי שם ניגש אלי גבר, הציג עצמו בשם חסון אבל שמו מקודם היה חסן, וכן הוסיף כי אני עזרתי להוריו, ולאביו להתגייר. המשפחה עברה לגור בגליל והוא עוסק כיום בקבלנות בניה, והוא שמח בחלקו ורואה ברכה במעשיו. כך נוכחתי לדעת שהמשפחה נקלטה יפה בישראל.

שמחתי על הפגישה ביננו וחזרתי לירושלים בהחלטה להתעמק שוב בנושא האישיות המשפטית וכן בנושא המרת הדת והגיור. מאז שהוזמנתי להיות סנדק חלה התפתחות רבה בענף זה וצמחה פסיקה ענפה על חוק השבות התש"א 1950, שהפך להיות חוק יסוד חשוב ביותר, אף שהחוק לא כונה כך. חוק חשוב זה הפך להיות ביטוי מרכזי למדינה דמוקרטית יהודית בישראל.

פסיקה ענפה של ביהמ"ש העליון, וספרות מקצועית ומחקרים שהופיעו מאז יובל השנים האחרונות, נתבקשו כתוצאה של העלייה המאסיבית מארצות חבר העמים והעלייה ממדינות אחרות מקצווי תבל. על כך יעידו פסקי דין רבים והמחקרים שפורסמו בארצנו.

שיננתי שוב את פקודת המרת שייכות דתית משנת 1927 (דריטון 3 ע' 1926). הפקודה נחקקה להסדיר את שאלות הסמכות ועסקה בענייני המעמד המשפטי של מי שהמיר את דתו. עיינתי בחוק השבות משנת תשי"ב 1952 (כפי שתוקן בשנת תש"ל 1940), זה קבע זכות לכל יהודי לעלות לישראל ויצר צרור זכויות, חובות וסמכות שיפוט של בתי הדין הרבניים בנישואים ובגירושין. כך יצא שחזרתי להתעמק בנושא מיהו "יהודי", דהיינו א. מעמד של מי שנולד לאם יהודיה ואינו בן דת אחרת; ב. מי שהתגייר כהלכה.

בג"ץ רופאיזן 72/61 טז, פס"ד 2428, דן בעתירתו של רופאיזן, יהודי מלידה שהתנצר והיה כומר (האח דניאל) בכת הכרמליתים. האיש חרף נפשו בשנות השואה למען הצלת יהודים, וביקש שיוכר כעולה לפי חוק השבות. הוא טען כי התנצר, מבחינת ההלכה, ופעולה זו אינה מפקיעה את יהדותו. ביהמ"ש הכיר בטענה זו מבחינת ההלכה, אך דחה את העתירה בנימוק שחוק השבות סוטה מן ההלכה ומבוסס על מבחן חילוני-לאומי, לפיו מי שנולד לאם יהודיה והמיר את דתו אינו יהודי. בפס"ד זה, עיצב השופט ברק את הרעיון והמבחן הלאומי החילוני ליברלי דינאמי. ראה עוד בג"ץ 359/66 גיתיה נגד הרבנות הראשית כב' פס"ד I 290.

בג"ץ שליט 58/69 כג', פס"ד II 477, בג"ץ 18/72 כו' פס"ד I 334, בו נדונה עתירה נגד פקיד מרשם התושבים שסירב לרשום את לאומם של ילדי העותר כיהודים כיוון שהם נולדו לאם לא עבריה. ביה"ד בהרכב של 9 שופטים, החליט ברוב דעות כי פקיד הרישום ושר הפנים חייבים לרשום את ילדי העותר כבני הלאום היהודי, עפ"י פקודת מרשם התושבים וחוק מרשם האוכלוסין, ואין להחיל את ההלכה הדתית על מושגים כמו "לאום" או "דת" הנזכרים בחוק החילוני. פסה"ד נפרדים ניתנו בבג"ץ זה ופורסמו והשתרעו על יותר מ-130 עמודים, והפקיד הממונה חויב לרשום הודעת העותר אלא אם כן הייתה יכולה להיות לו סיבה סבירה להניח שהודעת העותר אינה סבירה.

בין יתר המחקרים שעסקו בשאלות המעמד האישי, הגיור ומיהו יהודי, מצאתי את הספרים שלL

א. ד"ר אבנר שאקי –על מיהו יהודי.

1. פרופ' מ. קורינאלדי על חידת הזהות היהודית, חוק השבות הלכה "למעשה".
2. י. שלג, "יהדות שלא כהלכה" - על סוגיית העולים הלא יהודים בישראל התשס"ב.
3. ד"ר א. שאווה על המעמד האישי
4. ד"ר משה זילברג - המעמד האישי בישראל .

אלה ואחרים עסקו בנושא הגיור והמרת הדת, וכךך עדכנתי ידיעותי בפסיקה ענפה מעניינת ואקטואלית, כמפורט להלן:

א. בבג"ץ לנסקי – שר הפנים 442/71 כו' פס"ד II, 339 עלתה לדיון השאלה אם רשאי שר הפנים למנוע עלייתו של יהודי מחו"ל בעל עבר פלילי שעשוי לסכן שלום הציבור. ביהמ"ש הצדיק את סרובו של שר הפנים, ודחה את העתירה.

1. בבג"ץ האטשינס – שר הפנים 447/79 ל' פס"ד II 148 הועלתה עתירה של מיסיונרים שביקשו להכיר בהם כעולים יהודים על יסוד הרעיון של "ושבו בנים לגבולם". ביהמ"ש דחה את העתירה משהתברר עברם של המיסיונרים וקבע כי רעיון זה אינו קיים למען עותרים המעמידים פני יהודים אך בליבם הם נוצרים נאמנים.
2. בבג"ץ רוגוזנסקי נגד מדינת ישראל – א. י. 450/70 כו' פס"ד I, 130, נקבע כי את המונח "יהודי" בחוק השיפוט של בתי הדין הרבניים (נישואין וגירושין) יש לפרש לפי מבחן ההלכה של דיני ישראל, ו"דין תורה" כולל לא רק את התורה שבכתב אלא את מכלול ההלכות באישות המצויות בדיני ישראל.
3. בבג"ץ לאוניד קלרק ו-7 אחרים נגד שר הפנים – הכושים העבריים 482/71 כז' פס"ד I, 113 נתבקש ביהמ"ש להורות לשר הפנים ליתן להם אשרות של עולים לפי חוק השבות. בג"ץ דחה את הבקשה ואישר החלטת השר שקבע שהעותרים אינם עומדים בתנאים הנדרשים על פי ההגדרה של יהודי בחוק השבות.

במהרה נתברר כי יש צורך בהבהרות נוספות בנושא הגיור ולכן הרכב של שבעה שופטים דן בבג"ץ אלואן פטרו והתנועה ליהדות מתקדמת נגד שר הפנים בג"ץ 1034/93 מט' פס"ד IV, 661 ועתירות נוספות. העתירות בבג"ץ זה היו של ילידת ברזיל ובת הדת הספיריטואלית שנתגיירה בישראל בפני "מועצת הרבנות המתקדמת" בגיור כחוק וכן התנועה ליהדות מתקדמת בישראל. פקיד הרישום סרב לרשום אותה כיהודיה אזרחית ישראלית עם תעודת עולה מכוח חוק השבות תש"א.

כאן ניתנו פס"ד נבדלים שנומקו בנפרד, על 150 עמוד, והוחלט ברוב דעות לאשר את הצו ונקבע כי פקודת העדה הדתית (המרה) חלה רק על שאלת הסמכות השיפוטית של בתי הדין הדתיים ואינה חלה על נושאים אחרים לרבות המרשם, וגיור של עולה ירשם בפנקס האוכלוסין לפי הודעת העולה ואין חובה לצרף תעודה ציבורית. די בהודעה בלווית מסמך המעיד על גיור בקהילה יהודית בחוץ לארץ ואלה יש בהם כדי לחייב רישומו של אדם כיהודי ואין נפקא מינה אם הקהילה אורתודוכסית, קונסרבטיבית או רפורמית (ראה בג"ץ התנועה ליהדות מתקדמת ואחרים נגד שר הדתות (ראה מג' פס"ד II 661 וכן בג"ץ שס ואחרים – מנהל האוכלוסין 264/87 מג' פס"ד II 723).

בבג"ץ אליאנה קריסטינה ואורי גולדמן נגד שר הפנים פס"ד, כרך נ' V, 89 עלתה שוב שאלת מעמדו האישי של זוג מעורב (לא יהודיה – בעלת אזרחות ברזילאית ותושבת ישראל ארעית בישראל שנישאה ליהודי בעל אזרחות כפולה, ברזילאית וישראלית, בנישואין במדור קונסולארי בשגרירות ברזיל בישראל). פקיד מרשם התושבים סירב לרשמם כנשואים וביהמ"ש פסק שלפקיד אין סמכות שיפוטית ועליו לרשום את הזוג כנשוי אלא אם כן ברור וגלוי לו שהפרטים אינם נכונים או שאין ספק שהקונסול חסר סמכות להשיאם. ראה והשווה בג"ץ 7139/02 נז' פס"ד III 481 וכן בג"ץ 4370/01 נז' פס"ד IV 920 ובג"ץ 394/99 נח' פס"ד I 919.

הבעיה עלתה שוב בבג"ץ בתאיס רודריגז טושבייב ותמרה מקרינה ואחרים נגד שר הפנים בג"ץ 2597/99 נט' פס"ד VI 721. כאשר ביהמ"ש (בהרכב אחד עשר שופטים) נתבקש לדון בבקשת העותרים שנכנסו לישראל מכוח אשרות שניתנו להם עפ"י חוק הכניסה לישראל תשנ"ב 1952. אלה החלו לימודי יהדות לקראת גיורם ובסיום הליך הלימוד עברו גיור בפני בי"ד בחו"ל. בשובם לישראל הם ביקשו לקבל מעמד של עולה מכוח חוק השבות תש"א 1950 ולהכיר בהם כאזרחים מכוח חוק השבות וחוק האזרחות התשי"ב. בקשתם נדחתה והם פנו לבג"ץ שהחליט (ברוב דעות של 7 מ-11 שופטים כדעת הנשיא ברק) שאין חשיבות לשאלה מתי הפך אדם שהשתקע בישראל ליהודי ואין לפרש את החוק באופן שיביא להפליה בין אחד שהשתקע בישראל לפני הגיור ובין אחד שהתגייר ואח"כ השתקע בישראל, ועל המשיבים לקבוע עמדה לגבי תחולת חוק השבות על עניינם של העותרים, הואיל וחוק השבות הוא אחד החוקים החשובים שבמדינת ישראל (אף על פי שהוא לא כונה חוק יסוד). חוק זה צוין בפסה"ד כמפתח הכניסה למדינת ישראל והוא מהווה ביטוי מרכזי להיות מדינת ישראל לא רק מדינה דמוקרטית אלא גם מדינה יהודית. חוק השבות הוא חוק לאומי שבא להגשים את היעוד המרכזי של מדינת ישראל שיעודה הוא כינוס פזורת ישראל.

בבג"ץ עדאלה נגד שר הפנים 7052/03 סא' פס"ד II 202 נדונה עתירת זוג מעורב (האחת ערביה ישראיתל ובן זוגה ערבי פלשתינאי תושב יהודה ושומרון ואזור עזה) העותר ביקש זכות לחזור לישראל ע'ס הזכות של איחוד משפחות. הזוג טען שחוק האזרחות אינו תקף שכן הוא פוגע בחוק יסוד כבוד האדם וחירותו על בסיס השתייכות אתנית ולאומית.

בדיון בתיק זה ישבו 11 שופטים (וניתנו פס"ד נבדלים שהשתרעו על פני 360 עמודים). ביה"מ דחה את העתירה וקבע כי מדינת ישראל רשאית להגביל בחוק כניסה של זרים לישראל ובהם בני זוג של אזרחי ישראל, ולעת מלחמה רשאית כל מדינה למנוע כניסתם של נתיני מדינת אויב למדינה גם אם נישאו לאזרח המדינה.

הליכי הבג"ץ והפסיקה הענפה בנדון חוק השבות וענייני גיור גרמו לכך שהרב עמר, הראשון לציון, פרסם בילקוט הפרסומים מס. 5550 מיום 27/02/2006 כללי דיון בבקשות לגיור. הכללים פורסמו בחתימת הראשון לציון הרב עמר, אך ביה"מ העליון קבע כי כללים אלה נחקקו בהליך שאינו ראוי למרבה הצער לשמו, והוא פוגע בהליך הצדק. ביה"מ העליון מתח ביקורת חמורה בפס"ד בבג"ץ 5079/08 (לא פורסם) מיום 25/04/2012 על התנהגות בתי הדין הרבניים שעסקו בגיור. פסה"ד פורסם בדטה חוק ומשפט. פס"ד ניתן ע"י השופט רובינשטיין שהצביע בביקורת מרוסנת, על פגמים חמורים והתנהגות מזלזלת של המערכת הרבנית כלפי בתי המשפט האזרחיים. נשיאת ביה"מ העליון השלימה ביקורת זו והביעה תקווה שבתי הדין הרבניים יקפידו על מילואן של ההנחיות שהוציא היועץ המשפטי לממשלה שיהיה מעורב בהליכים אלה עד אשר ימצא פתרון ראוי ומוסכם לסוגיה הרחבה של הגיור.

לנוכח המחקרים המעמיקים ופסה"ד החולקים והיסודיים, בעניין חוק השבות ודיני הגיור בישראל, ניתן לסכם פרק זה, בתולדות המשפט בארצנו, בשם מחזהו של שלום עליכם: "קשה להיות יהודי".

**בית חלוץ הנעל**

עשרה ימים מירח הדבש חלפו מאז נישואיהם של אמנון ותמר, כאשר פרצה מלחמת יום הכיפורים.

אמנון החתן הצעיר נקרא לשירות מילואים פעיל, ונשלח לשרת בתעלת סואץ, מטר הפגזים ניתך על העמדה שלו והבונקר בגדה. חרף מעשה הגבורה של היחידה בה שירת אמנון, נפל המעוז לידי המצרים, לאחר שאחרון המגינים ואמנון בתוכם נפלו בקרב.

תמר הכלה הצעירה לא הספיקה להשלים ירח דבש עם בעלה. בשורת האיוב נחתה עליה כמכה משמיים. ההודעה הגיעה לאחר ימי חרדה ממושכים נתגלה לה שבעלה נהרג.

נהי ובכי נשמעו מכל עבר. שכול ומכאוב, על אובדן חיים ועל פגיעות בגוף ובנפש. אך כגודל האסון, כן גם גדולה היתה השעה בה קטנים וגדולים נרתמו לעזרת המגינים שעמדו בשער להדוף האויב. רבים וטובים נפלו ואחרים נפצעו. לא ארכו הימים וגלגל המלחמה התהפך. החזית נדחקה לשטח מצרים, הארמיה המצרית כותרה, וקווי האספקה שלה נותקו.

תנועת מתנדבים ומנגנון מסודר קמו כאחד לרפא הנזקקים ולעזור למשפחות החללים והפצועים. היתה זו שעה הירואית שהצביעה על רוח העם. ישראל היפה נראתה כשהיא מלקקת וחובשת פצעיה.

עברו ימי האבל בבית תמר. הכאב נשאר בלב. המציאות היום יומית החלה טופחת בחזקה. בפני הכלה הצעירה ניצבה השאלה מה גורל הדירה שנרכשה ע"י בני הזוג.

לא ארכו הימים, ועולם כמנהגו נוהג. בעיות משפחות החללים והפצועים נדחו הצידה, שרי המדינה נרתמו רובם ככולם למו"מ ממושך לשחרור השבויים שנפלו בידי צר ואויב, ואילו תמר וחברותיה נשאו באלם את כאבן. מצוקה נפשית וחרדה כלכלית תפשו עיקר מעניהן.

הוריו ובני משפחתו של אמנון גרו בתל-אביב. בתוך ימי השבעה, ולאחר חודש האבל על נפילת בנם האהוב, החלו ההורים לשאול האם תמר בהריון, וכן הם ביקשו לדעת מה תעשה אחרי ימי האבל. הם נתנו לבנם את חסכונותיהם האחרונים לימי זקנה, כדי לעזור לו, והנה כספם אף הוא אבד עם מות אמנון בנם האהוב.

בבית הורי החתן נשאר בן קטין, אבשלום. שני בתי האב היו בתים של שומרי מסורת. לפיכך, קמה ועלתה בעיה של יבום או חליצה.

היבום הוא מצווה מן המקרא. בספר דברים פרק כ"ה בני ישראל נצטוו:

כי ישבו אחים יחדיו ומת אחד מהם, ובן אין לו, לא תהיה אשת האח החוצה לאיש זר, יבמה יבוא עליה ולקחה לו לאישה ויבמה. והיה הבכור אשר תלד יקום על שם אחיו המת, ולא ימחה שמו בישראל, ואם לא יחפוץ האיש לקחת יבמתו ועלתה ובאה השערה, אל הזקנים, ואמרה מאין יבמי להקים לאחיו שם בישראל. לא אבא יבמי. וקראו לו זקני העיר, ודברו אליו, ויאמר לא חפצתי לקחתה. ונגשה יבמתו אליו לעיני הזקנים וחלצה נעלו מעל רגלו וירקה בפניו, וענתה ככה יעשה לאיש אשר לא יבנה את בית אחיו, ויקרא שמו בישראל בית חלוץ הנעל.

בספר בראשית ל"ג - מצאנו סיפורו של יהודה בנו של יעקב אבינו וכלתו תמר. סיפור מקראי זה, גולל בפנינו מנהג פרימיטיבי, עתיק, שהוא חובה שהיתה נהוגה בישראל, מאז ומקדם, על אח או קרוב משפחה אחר של הנעדר להקים זרע למת. זאת משום שכל עיקרו של מוסד היבום לא בא אלא כדי לשמור זכרו של הנפטר, שלא השאיר אחריו זרע של קיימא, ונכסיו בתוך המשפחה, לבל יעקרו לבית אב אחר.

במגילת רות מצאנו ראיה נוספת עד כמה עתיק ונפוץ היה המנהג של יבום וחליצה בישראל. כיצד נהגו בבית עובד, אביו של ישי, אבי דוד המלך. היה זה בתקופה בה עם ישראל חי חיי עם חקלאי, שלו, היושב על אדמתו. רות המואביה באה בלאט למרגלותיו של בועז, שמחויב היה לגאול את ביתה. כיוון שלא היה גואל במשפחה כאן אנו קוראים את תיאור משפט חליצה שזקני העיר קיימו בשערי העיר. גואל קרוב שסרב לגאול את אשת המת, נחשב סרבן והיה לבוז בעיני קהל ועדים, בטקס של חליצת הנעל ויריקה בפניו.

מנהג זה היה נפוץ בעולם העתיק, ליבם את האלמנה, שבעלה לא השאיר אחריו צאצאים. בני ישראל הושפעו אותה עת מן המנהג של החתים שישבו בהרי יהודה. בחוקי החתים נקבע כי ימות איש אשר לו אשה ולקח אותה אחיו לאשה, ואחר יקחנה מאביו, וכי ימות גם אביו ולקח אביו את אשתו או בן אחיו יקחנה אין עונש.

הבסיס למנהג היבום היה נפוץ אז בין הגויים, בעולם העתיק, וזאת כיוון שנשים עברו בירושה כמו מטלטלים. ראה 210 P. Westermack - History of Human Marriage vol. 3.

האשה נחשבה רכוש שנקנה עבור המשפחה בתמורה של מוהר. גם בימינו מקובל עדיין בשבטים מסוימים ביערות אפריקה, לקבוע כי אשה רשאית לסרב להתחתן עם גיסה (אח בעלה המת), או יורש שלו, יהיה זה מי שיהיה, רק אם היה קרוב משפחה שלה יחזירו את המוהר ששולם בעדה.

בעמים שונים, בהם נהגו עדיין מנהג ייבום, הבנים אינם יורשים מאומה, או שקודמים להם בזכות הירושה, אחים של המנוח. כך למשל אצל האמורים, במות האח הבכור היה מנהג נפוץ שהיורש המיידי היה לוקח לא רק את אשת המנוח אלא גם את עבדיו. האלמנה עוברת בירושה כמו רכוש מטלטלים של המנוח לאחיו או לבן אחותו.

וכך יצא שתמר נפלה שבויה בידי משפחתו של אמנון. המשפחה טענה, מן השפה ולחוץ, שיש להעמיד צאצא לבנם, וכי לכשיגדל אבשלום, בנם הנותר, הוא יקיים מצוות היבום.

הטרגדיה של תמר הייתה מצוקת רבים של אלמנות מלחמת יום הכיפורים. בצר להן התארגנו אלה לחפש מוצא מכבלי היבום.

בשעת האירוסים, או סמוך לנישואי הזוג, היו נותנים למשפחה, או לקרוב הגואל, שטר התחייבות לחליצה, כפי שנהוג היה בתפוצות ישראל במאות שעברו, וכך אז בעית היבום היתה נפתרת.

בשטר ההתחייבות לחליצה מקבל על עצמו האח או הקרוב הגואל לזון את גיסתו או קרובתו. במקרה של פטירת הבעל המיועד. באם לא יסכים לחליצה לאחר 3 חודשים ממועד פטירת בן הזוג, זכאית האלמנה למזונות מעזבון בעלה. אחרי 90 יום זכאית היא לדרוש מזונות מיבמה אישית כל תקופת סירובו. כך נקבע בישראל לפי תקנות הרבנות הראשית משנת תש"ד ותקנות קבועות לגדרי האישות של הרבנות הראשית מתש"י כאשר נקבע כעקרון כי מצוות חליצה קודמת למצוות יבום. יבמים רבים, חסרי מצפון ורודפי בצע, השתמשו בעבר במוסד משפטי זה, כדי לסחוט כספים מיבמתם - זקוקתם כתנאי לשחרורה מכבלי עגינות.

בעקבות המצוקה והזעקה שקמה לעזור לחליצת האלמנות, והרצון לעזור לרות ולצעירות בנות גילה וגורלן, החליטה הכנסת, בשנת תשל"ג, לתקן העוול לאלמנות אלה, ותקנה ומחקה מספר החוקים סעיף בחוק הירושה שהקנה 1/6 מרכוש הנפטר להורים. כך היה המצב עד אשר הכנסת חוקקה חוק רטרואקטיבי שביטל את זכות ירושת ההורים, ובדברי ההסבר לחוק נאמר "כך יצא שאלה אינם יכולים ורשאים להפריע לאלמנות לגור בדירת בני הזוג בלי שותפות של הורי הבעל."

יחסי שכנים

ימים מספר אחרי מלחמת ששת הימים הופיע במשרדי הרב גולדמן, מי שהיה מזכירו של הרב הראשי הרצוג, וסיפר לי כי בעיר העתיקה ברובע המוסלמי יש משפחה שטוענת שאם המשפחה היא אסתר מזרחי. הוא שאל אותי אם במשפחתי הייתה אחת בשם אסתר מזרחי, שהתחתנה עם מוסלמי. עניתי לו כי למיטב ידיעתי, אין אחת כזו בשושלת המשפחה שלי, ולא ידוע לי על אסתר כלשהי שהתחתנה עם מוסלמי. לאחר מחשבה נוספת החלטתי לשלוח מכתב הזמנה למוחמד חלדי ולבקש ממנו לבוא למשרדי לברור נוסף.

24 שעות לאחר מכן ביקר במשרדי גבר נאה לבוש בקפידה עם תרבוש לראשו. לאחר נקישה על דלת משרדי, הוא עמד בפתח והסתכל על חדרי. אבי ז"ל ישב בפינת החדר והרים ראשו לראות מיהו האיש. רגעים מספר אחר כך ראיתי את אבי ז"ל מתחבק עם אותו ערבי שנכנס לחדרי. הופתעתי ולא הבנתי מה קרה. לאחר מכן שאלתי את אבי מי האיש ומה פתאום התחבק עם אותו אדם. אז סיפר לי אבי כי האיש מוכר לו מילדותו. משפחת אבי ומשפחת חלדי גרו בתקופת ילדותו של אבי ברחוב הבשטים בעיר העתיקה בירושלים, ובילדותו הוא שיחק גולות ומשחקי ילדות עם אותו אדם, שהיה בן גילו. עשרות שנים חלפו והנה ארע המפגש ושני הרעים נפגשו שוב והתחבקו.

לאחר המפגש המרגש התחלתי בשאלות כדי לבדוק את הקשר המשפחתי בין שתי המשפחות – משפחת חלדי ומשפחת מזרחי. אז נתברר לי כי אסתר מזרחי, אם המשפחה של חלדי, לא הייתה מעץ משפחתי. היא הייתה אחותו של השוער בקולנוע 'עדן' בירושלים, ולא היה קשר בינה לבין משפחתי. השיחה נעמה לשני הצדדים, ומצאנו מסילה לקיום יחסי ידידות בין משפחתי לבין משפחת חלדי. תוך כדי שיחה אמרתי לו שנראה לי שלפי ההלכה היהודית הוא יהודי ואחיו אף הם יהודים. אז נתעוררה השאלה מה זכויות משפחת חלדי לפי החוק הישראלי. ברור נוסף העלה שבני משפחתו זכאים להיחשב כעולים שמקבלים זכויות כיהודים. טיפול נוסף שהתחלתי בו אכן אישר עובדה זו, ובני המשפחה קבלו את כל זכויותיהם כיהודים. הקשרים עם המשפחה נמשכו ותוך כדי טיפול נשאלתי אם אני יכול לעזור למצוא תעסוקה לבנו חליל, שהיה אז בן 16. ברור נוסף אפשר לי להציע לו להתקשר עם מהנדס החברה לפיתוח הרובע היהודי בעיר העתיקה, שעמד להפיק סדרה של סרטים על ארבעת הרובעים של העיר העתיקה, והוא חיפש להעסיק כשוליה נער שיוכל לעזור לו בתכניתו זו. יזמתי פגישה בין המפיק לבין חליל חלדי ובעקבות הפגישה נתקבל חליל כשוליה חשובה בסדרה של הסרטים שהטלוויזיה ההולנדית הפיקה באמצעות זאב קדם. הנער גדל והמשפחה הייתה מאושרת לראות את התקדמותו כשחקן. בין היתר הוא כיכב בסידרה הטלוויזיונית 'המסעדה הגדולה' בהפקתו של ז'ק כהן, כמלצר חרש אילם. הקשרים ביננו הלכו ונתהדקו כאשר המחיצות הדתיות נפלו, ובני משפחת חלדי בארץ ובמצריים נהנו מקשרי הידידות והיחס שלי לקשרים. כך יצא שהוזמנתי יחד עם בני משפחתי לאירועים משפחתיים ולביקורים חברתיים, וביניהם החתונה של חליל עם בת זוגו. חתונה זו נערכה בהר הזיתים בירושלים במלון אינטר קונטיננטל ובמהלכה נורו יריות שמחה באוויר.

זמן מה לאחר מכן נשאלתי אם אוכל לעזור לבני משפחת אשת חליל לקבל את זכות הירושה שלהם על פי החוק. מסתבר שהאחים הגברים של משפחת אבו עיד הדיחו אותן מהרכוש שאביהן השאיר אחריו, והשתלטו על כל הרכוש ולא נתנו לבנות זכויות כלשהן ברכוש. הגשתי בקשה לצוו ירושה של האב, אף על פי שהוא נפטר בתקופת המנדט, וקיבלתי צוו ירושה שלפיו הגברים והנשים קבלו חלק שווה בשווה והבנות יכלו אז לתבוע את חלקן בעיזבון.

קשרי הידידות בין המשפחות נמשכו מאז ויצרו גשר לחיים משותפים בין יהודים למוסלמים, והם מצביעים על כך שניתן לחיות בשלום בין השכנים גם אם הם משתייכים לעדות דתיות נפרדות.

**דעה צלולה של מְצָווה**

****

הביטוי "בהיותי בדעה צלולה" אינו מופיע בחוק הירושה התשכ"ה 1965, אולם, הוא אחד המבחנים החשובים לבדיקת כושרו של מצווה.

נשאלת השאלה מה קורה במבחו זה אם דרושה דעה צלולה של המצווה. צוואה נעשית כידוע בכתב יד, בעדים, בפני רשויות או בע"פ. כאשר צוואה נעשית בפני עדים או בפני רשות, אלה מאשרים בשולי הצוואה שהמצווה היה בדעה צלולה. ניתן לבדוק הצהרה זו ואמיתותה. בדיקה קפדנית יותר לגבי צוואה שהמצווה כתב בעצמו בכתב יד או שהוא אמר אותה בע"פ. במקרים אלה מתעורר הצורך לבדוק צלילות דעת המצווה ומכאן ברור שכדי לאפשר לתקוף את הצוואה או לבטל את תוקפה, חייב המתנגד להביא ראיה לחוסר צלילות דעת המצווה.

פסיקה ענפה בענייני ירושה קבעה תקדימים רבים, שאנו נזקקים לה כדי לבדוק צלילות הדעת של מצווה. תקדים שנדון בביה"מ המחוזי, והגיע לאחר מכן לביה"מ העליון דן בצוואתו של זאב שוורץ, שנחתמה בפני נוטריון, (ערעור אזרחי 7506/95 פדי, כרך נ"ד, חלק שני, עמ' 215). המצווה ערך שתי צוואות: האחת ב- 1985 והשנייה ב- 1994. הצוואה השנייה ביטלה את הצוואה הראשונה, ובה ציווה המנוח כי רכושו יועבר להקדש שנוהל ע"י מוסדות קרלין סטולין ולא לטובת בני משפחתו.

בני המשפחה שהודחו מן העזבון התנגדו לקיום הצוואה השנייה, והעלו טענות לפסילת הצוואה האחרונה, אולם ביהמ"ש, לאחר ששמע את הנוטריון שבפניו נעשתה ונחתמה הצוואה וגם בדק את הנסיבות שהתקיימו בעת עריכת הצוואה, פסק שהצוואה השנייה, נעשתה שעה שהמצווה מסוגל היה להבין טיבה של הצוואה בזמן שנעשתה ולכן דחה את התנגדות ודחה כך טענות אחרות שהועלו וביניהן טענות של אונס, איום, השפעה בלתי הוגנת ותחבולה וכן הטענה שהצוואה נעשתה בזמן שהנהנה היה עד לכתיבתה ולעריכתה.

בתקדים זה הובאו מקרים אחרים של "צידי ירושות" ותכסיסים שאלה נוקטים כדי לזכות בירושה. באחד ממקרים אלה נתקל כותב רשימה זו, היה כאשר הוא נקרא לביתו של לקוח כדי להחתים את המצווה על הצוואה. ההזמנה הייתה עם הודעה שהלקוח מבקש לערוך ולכתוב את צוואתו. בבית המצווה היו בחדרו אנשים זרים שישבו ואלה קראו פרקי תהילים לצד מיטת החולה, וכשנשאלו מה הקשר שלהם לחולה, נאמר שהוא רוצה לצוות להם את רכושו.

האנשים הזרים נתבקשו לצאת מן החדר, ואז נשאל החולה אם הוא ידע להבחין בין צוואה לבין ירושה. התברר שמחשבותיו בנושא זה הן מטושטשות ולכן נמנעתי מלהכין צוואה. זמן קצר אחר כך, הלקוח הבריא ולא חזר לנושא הצוואה.

לאחר כמה חודשים, נקראתי שוב למיטת חוליו של המצווה שאושפז הפעם ב"הדסה הר הצופים". כאשר נודע לי שהחולה מאושפז בהדסה הר הצופים, שאלתי לדעתו של הרופא האחראי על המחלקה אם האיש כשיר לחתימה על צוואה והאם הוא צלול בדעתו ויכול לחתום ולהבין מה זה צוואה. הרופא האחראי אישר לי שהאיש צלול בדעתו. לכן ערכתי צוואה לפי רצונו של המצווה וחזרתי אליו למחרת, וכשנוכחתי ושוכנעתי בצלילותו ושאין חשש כלשהו של לחץ, איום או השפעה בלתי הוגנת על החולה. כך החתמתי אותו על הצוואה. לפני החתימה על הצוואה האיש הצביע וסיפר על כל אחד מבני משפחתו הרחוקים.

בחוק הכשרות המשפטית ואפוטרופסית התשכ"ב-1962, סעיף 1, נקבעה חזקה שכל אדם כשר לזכויות ולחובות מרגע לידתו ועד מותו.

מי שטוען כי בעת עשיית הצוואה לא ידע המצווה להבחין בטיבה של צוואה עליו הראיה (ע.א. 5185/95 ל"ו פס"ד (1) 318.

מכאן, שאדם כשיר לזכויות וחובות בכל הענייניים, אלא אם כן הוגבל בחוק או בהחלטת ביהמ"ש. כשרות זו נבדלת ממשפט החוזים, דיני נזיקין ודיני עונשין שבהם לא נדרשת צלילות דעת.

גב' אמינה חלדי, בת 90, שכבה על ערש דווי ובני משפחתה היו מעוניינים להציל רכושה כדי שלא ייפול לידי הווקף ולכן החליטו להשיא אותה לנער בן 18 מבני המשפחה ממש ערב מותה (ע.א. 521/41 10 פל"ר 159, 646; 12 פל"ר 271; ע.א.ה. 52/44).

בני המשפחה היו מודעים לכך שהאישה ערירית וקשישה וידעו שזו חתמה בעבר בהיותה בדעה צלולה והקדישה נכסיה להקמת בית חולים. כדי למנוע זאת ומחשש שרכושה לא יגיע לבני משפחה הם זימנו את הנער לשאת את האישה הזקנה. לאחר פטירתה הובאה הווקפיה ושטר ההקדש והצוואה בפני ביהמ"ש וזה אישר אותו, אך הווקף לא נרשם מיד בלשכת רישום המקרקעין. במהלך המשפט התעוררה השאלה אם שטר ההקדש תפס , כיוון שהוא לא נרשם הואיל במשרד רשם מקרקעין. אחד המתנגדים לקיום הצוואה היה בן משפחתה שהיה אז ראש העיר בירושלים.

ההתנגדות נידונה בביה"מ המחוזי, והגיעה לבירור בביה"מ העליון (ע.א. 251/43 10 פלר 159/ א.ל.ה. 1944 עמ' 104 וכן בג"ץ 30/44 שם 249) וערעור נוסף הוגש למועצת המלך בלונדון (ע.א.ה. 52/44 12 פלר 271), ושם נקבע כי על אף ששטר ההקדש לא נרשם מיד במשרד המקרקעין, השטר תקף ומחייב וכך נדחתה ההתנגדות של בני משפחתו.

צלילות הדעת נבחנת על פי הנסיבות המתקיימות בעת עריכת הצוואה. יש מקרים שבהם יש עליות וירידות בצלילות הדעת של אדם. צלילות ניתן לבחון בבדיקה בהיסטוריה הרפואית של המצווה, ובבדיקות של החברה והזמן שבהם נחתמה הצוואה.

ברשימה זו לא עסקנו בנפרד בצוואת שכיב מרע, ולא במתנת בריא, ולא בנושא חוזה ביטוח או קופת גמל, באלה יש הוראות נפרדות (ראה סעיף 147 לחוק הירושה התשכ"ה) אלה לא נכללות בתחום חוק הירושה. לא עסקנו כמו כן בצוואה שנעשתה על ידי קטין או על ידי מי שהוכרז כפסול דין או על ידי מישהו שנתברר שלא ידע בזמן עריכת צוואה להבחין בתוכנה והתוצאות של הצוואה.

(ראה עוד ערעור אזרחי 900/95 פד"י, נ"ג 2, עמ' 817; ראה עוד ע.א. 5181/95 מט פד"י (ו) 318; ת.ע. של בי"מ לענייני משפחה בת"א 4410/89 (לא פורסם)).